৫০ এর দশকের 3D সিনেমার প্রযুক্তিটি আমাদের ছোটবেলার সেই খেলনাটার মত. খেলনাটার নাম মনে নেই, তবে দেখতে বাইনোকুলারের মত, স্লাইডগুলোতে একই সাবজ়েক্টের দুটো ছবি (একটু ভিন্ন এঙ্গেল থেকে তোলা) থাকতো, ছবি দুটোকে দুচোখ দিয়ে একসাথে দেখলে একটা 3D এফেক্ট আসতো। ৫০ এর দশকের সেই 3D সিনেমা কে ঠিক প্রযুক্তি বলা চলে না, খেলনার এই কৌশলটা বহু আগে থেকে জানা ছিলো। ৫০ এর দশকে টিভি চলে আসাতে সিনেমা ওয়ালাদের মাথায় হাত পড়ে। লোকে ঘরে বসে যদি ছবি দেখে তবে পয়সা দিয়ে থিয়েটারে আসবে কেন। সেই বেপরোয়া অবস্থা থেকেই 3D সিনেমার শুরু। ছবিগুলোর একই দৃশ্য দুটো ক্যামেরা দিয়ে একটু ভিন্ন এঙ্গেল দিয়ে শ্যুট করা হতো। দুই ক্যামেরার মাঝে আলোর একটু তারতম্য হলেই রিশ্যুট। থিয়েটারে দুটো প্রজেক্টর থেকে একই সাথে পর্দায় ছবি ফেলা হতো 3D এফেক্টের জন্য। দর্শকদেরও বিশেষ চশমা পড়তে হতো। প্রজেকশনের সময় দুটো প্রজেক্টরের মাঝে synchronization এর সমস্যা হলেই দুটো ভিন্ন দৃশ্যের ছবি মিলেমিশে পুরো ব্যাপারটাই গড়বড় হয়ে যেত। এতসব সীমাবদ্ধতার কারণে ৫০ এর দশকের 3D অচিরেই মৃত্যুবরণ করে।